10 टन क्षमता की सड़क से गुजर रहे 40 टन के डंपर, सड़कें खराब
भास्कर संवाददाता | सोहागपुर
सोहागपुर से कलमेशरा के लिए दस साल पूर्व बनी प्रधानमंत्री सड़क उधड़ गई। सड़क का निर्माण 10 टन क्षमता के वाहनों के हिसाब से बनाया गया था। लोक निर्माण विभाग कलमेशरा के आगे सड़क बना रहा है। रॉ-मटेरियल इसी सड़क ले जाया जा रहा है। डबल एक्सेल के डंपर की क्षमता 30 से 40 टन होती है। क्षमता से चार गुना परिवहन हो रहा है। सड़क जर्जर हो गई है। हीरापुर और कलमेशरा के ग्रामीणों ने प्रधानमंत्री सड़क महाप्रबंधक को फोन पर सूचना दी। कार्रवाई करने व सड़क दुरुस्त कराने की मांग की। राजलक्ष्मी देव विल्डकॉन कंस्ट्रक्शन कंपनी कलमेशरा से नीमनमूढ़ा एवं कलमेशरा से गोपालपुर सड़क निर्माण करा रही है। कंपनी के डंपर प्रधानमंत्री सड़क कलमेशरा से आवाजाही कर रहे हैं। डंपरों के चलने से सड़क खराब हो गई। कई जगह गड्ढे हो गए हैं। सड़क के बीच में डामर की जगह सीमेंट-कांक्रीट सड़क है। वह भी टूट गई। दो नई सड़क बनाने के फेर में पहले से बनी सड़क टूट गई। प्रधानमंत्री ग्राम सड़क योजना के तहत सोहागपुर से कलमेशरा 3.2 किमी सड़क 10 वर्ष पूर्व 68 लाख की लागत से बनाई थी। रखरखाव की जिम्मेदारी एससी जैन कंस्ट्रक्शन कंपनी को दी। गोपालपुर तक सड़क बनाते समय परिवहन करने से सड़क खराब हो गई है। जैन ने आपत्ति ली तो राजलक्ष्मी कंपनी ने मार्ग बदल लिया। नीमनमूढ़ा सड़क के लिए फिर उसी मार्ग का उपयोग किया जिसके चलते सड़क टूट गई। लंबे समय की मांग के बाद प्रधानमंत्री सड़क 2007 में बनी तो हीरापुर और कलमेशरा के किसान बेहद खुश थे। बारिश में सड़क का डामर उखड़ गया। हीरापुर के संतोष रघुवंशी ने बताया कंपनी के खिलाफ कार्रवाई कर उससे ही सड़क का सुधार कार्य कराया जाना चाहिए। ग्रामीण सड़क का उपयोग कर सके।
प्रधानमंत्री ग्राम सड़क महाप्रबंधक एनके पीपल्या ने बताया मामला दिखावा लेता हूं। अधीनस्थों से सड़क के फोटोग्राफ लाने कहा है। तहकीकात कर लें। अधिकारों का उपयोग करते हुए कार्रवाई करेंगे।
सोहागपुर। जर्जर सड़क से निकलता डंपर।
27 दिन में करना होगी मरम्मत
3.2 किमी बनी कलमेशरा सड़क का रिपेयरिंग कांट्रेक्ट एससी जैन कंस्ट्रक्शन कंपनी के पास है। कांट्रेक्ट 31 मार्च को खत्म हो जाएगा। पांच साल के लिए सड़क मरम्मत का कार्य था। पांच साल में सड़क को तीन बार रिपेयरिंग करने अनुबंध हुआ। मार्च समाप्त होने में 27 दिन बांकी हैं। कंपनी ने सड़क सुधार शुरू नहीं किया। कंपनी 31 मार्च का इंतजार कर रही है। नए सिरे से टेंडर होंगे। सड़क सुधार कार्य शुरू किया जाए। सड़क जहां-तहां से टूट गई।
hin_Deva bho_Deva hin_Deva hin_Deva mai_Deva hin_Deva hin_Deva